Inenting keer Novak ook om in Kanada te speelNovak Djokovic van Serwië. (Foto: AP Photo/Andy Wong) Novak Djokovic se inentingstatus beteken dat hy ook nie deel van die tennisaksie by die komende ATP-toernooi in Montreal sal wees nie. Net soos in die VSA moet reisigers wat Kanada wil besoek ook kan bewys dat hulle teen Covid-19 ingeënt is. Eugene Lepierre, toernooi-organiseerder, het juis vroeër gesê die kans is maar skraal dat Djokovic toegelaat sal word om in Kanada af te slaan. “Iets gaan moet verander – óf die Kanadese regering gaan die regulasies rakende hul inentingsvereistes moet hersien, óf hy gaan sy mou moet oprol en die entstof kry. Ek dink egter nie een van hierdie scenario’s is tans baie realisties nie,” het Lepierre gesê. Intussen is daar ’n petisie op change.org van stapel gestuur wat eis dat die Serwiese ster toegelaat word om aan die Amerikaanse Ope deel te neem. Meer as 46 800 mense het dit al onderteken en Djokovic het ook met ’n boodskap op sosiale media almal vir hul ondersteuning bedank. “Ek is ongelooflik dankbaar om soveel ondersteunende boodskappe te ontvang. Ek het dit hoegenaamd nie verwag nie en dit is waarom dit so verstommend is. Baie dankie,” het die Serwiër getwiet. It feels special that people connect with my tennis career in such a loving and supportive way and wish for me to continue to compete. — Novak Djokovic (@DjokerNole) July 30, 2022 Die Amerikaanse Ope vind vanjaar op 29 Augustus in New York plaas en die kans is groot dat Djokovic nie daar deel van die aksie sal wees nie. Verskeie Amerikaanse politici – onder wie Paul Rudd – het al hul stemme oor die kwessie dik gemaak. “Hoera vir die heldhaftige standpunt wat Novak Djokovic vir mediese vryheid ingeneem het,” het die lid van die Amerikaanse senaat getwiet. Hy het terselfdertyd na die “onwetenskaplike beleid” gekap wat besoekers aan die VSA verbied wat, volgens hom, reeds natuurlike immuniteit teen Covid-19 opgebou het. Dan wil John McEnroe ook vir Djokovic in die VSA sien speel. “Kom ons wees eerlik: Politici meng hopeloos te veel in. Gee hom die groen lig om in die VSA te speel, want hierdie kwessie raak nou belaglik. Ongeag wat jy dink die regering moet doen of nie moet doen nie; soos wat dinge nou staan, ly tennis hieronder,” het McEnroe aangevoer.